               EUROPOS KOMISIJA
            Briuselis, 2022 03 21
            COM(2022) 117 final
            2022/0082(NLE)

            Pasiūlymas
            TARYBOS SPRENDIMAS
            dėl 1992 m. Tarptautinio cukraus susitarimo pakeitimų sudarymo

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

                  Sąjunga yra Tarptautinio cukraus susitarimo
                     11. (toliau – Susitarimas) šalis ir Tarptautinės cukraus organizacijos (toliau – TCO) narė. 2017 m. lapkričio 30 d. Tarybos sprendimu (ES) 2017/2242
                     22.ir Tarybos sprendimu (ES) 2019/2136
                     33.Komisija buvo Tarybos įgaliota pradėti derybas su kitomis Susitarimo šalimis siekiant modernizuoti Susitarimą, visų pirma kiek tai susiję su TCO narių balsų skaičiaus įtakos ir finansinių įnašų neatitiktimi jų santykinei padėčiai pasaulinėje cukraus rinkoje.

                  Dėl Susitarimo pakeitimų buvo susitarta konsultuojantis su Biržos prekių darbo grupe (PROBA); pakeitimai tinkamai atspindi Tarybos paskelbtus derybinius nurodymus. Pokyčiai susiję su šiomis trimis sritimis: administraciniu biudžetu ir narių įnašais pagal 25 straipsnį, tikslų, tyrimų, vertinimų ir mokslinių tyrimų veiklos išplėtimu, kad į 1, 32, 33 ir 34 straipsnių taikymo sritį būtų galima įtraukti kitus su cukrumi susijusius produktus (visų pirma, bioetanolį), ir vykdomojo direktoriaus skyrimo taisyklėmis pagal 23 straipsnį.

                  2021 m. lapkričio 26 d. Tarptautinės cukraus tarybos (toliau – TCT) 59-ojoje sesijoje buvo vienbalsiai pritarta rekomenduoti TCO iš dalies pakeisti Susitarimą atsižvelgiant į derybų rezultatus.

                  Šio Tarybos sprendimo tikslas – patvirtinti pakeitimus ir skirti asmenį (-is), kuris (-ie) būtų įgaliotas (-i) Sąjungos vardu pateikti nustatytoje vietoje pranešimą apie pakeitimų priėmimą.

               2.TEISINIS PAGRINDAS

                  Pagal SESV 207 straipsnio 4 dalį ir 218 straipsnio 6 dalies a punkto v papunktį Komisija, kaip Susitarimo pakeitimų derybininkė, turėtų pateikti pasiūlymą Tarybai sudaryti Susitarimo pakeitimus po to, kai bus gautas Europos Parlamento pritarimas.

               3.POVEIKIS BIUDŽETUI

                  Pagal dabartines finansinių įnašų, mokamų TCO, taisykles, Sąjungos finansinio įnašo dalis išliko praktiškai nepakitusi nuo 1992 m., nors nuo tada pasaulinė cukraus rinka ir, visų pirma, Sąjungos santykinė padėtis joje iš esmės pasikeitė. Todėl Sąjunga yra prisiėmusi neproporcingai didelę biudžeto išlaidų dalį
                     44..

                  Patvirtinus Susitarimo 25 straipsnio pakeitimą, kuriuo remiantis valdomas administracinio biudžeto priėmimas ir narių įnašai, balsų paskirstymo apskaičiavimas bus geriau suderintas su dabartine padėtimi pasaulio cukraus rinkoje. Numatytas maksimalus dešimties metų pereinamasis laikotarpis, kuriuo metinis balsų skaičiaus pokytis neturi viršyti 15 % per pirmuosius penkerius metus ir 20 % likusiais pereinamojo laikotarpio metais. Pakeitus skaičiavimo metodą bus sumažintas biudžeto tikslais ES skirtų balsų skaičius ir taip, atitinkamai, sumažės ES įnašas į TCO.

               4.KITI ELEMENTAI

               •Išsamus konkrečių pasiūlymo nuostatų paaiškinimas

                  Remiantis Susitarimo 44 straipsnio 1 dalimi, kiekviena narė per TCT nustatytą laikotarpį praneša depozitarui apie pakeitimų priėmimą. Laikantis TCT sutarto tvarkaraščio, narės iki 2022 m. lapkričio 25 d. turi užtikrinti, kad pakeitimai būtų patvirtinti pagal jų konstitucines procedūras. Gavusios patvirtinimą, narės iki 2023 m. birželio 30 d. pateikia depozitaro pranešimą apie pakeitimų priėmimą Jungtinių Tautų generaliniam sekretoriui Niujorke.

               2022/0082 (NLE)

               Pasiūlymas

               TARYBOS SPRENDIMAS

               dėl 1992 m. Tarptautinio cukraus susitarimo pakeitimų sudarymo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalį kartu su 218 straipsnio 6 dalies antros pastraipos a punkto v papunkčiu,

               atsižvelgdama į Europos Komisijos pasiūlymą,

               atsižvelgdama į Europos Parlamento pritarimą,

               kadangi:

               (1)Sąjunga yra 1992 m. Tarptautinio cukraus susitarimo (toliau – Susitarimas), kurį Sąjunga sudarė Tarybos sprendimu 92/580/EEB
                  5
               , narė ir Tarptautinės cukraus organizacijos (TCO) narė;

               (2)remdamasi Tarybos sprendimais (ES) 2017/2242
                  6
                ir (ES) 2019/2136
                  7
                suteiktais įgaliojimais ir atsižvelgdama į Jungtinių Tautų prekybos ir plėtros konferencijos rekomendacijas, Komisija Sąjungos vardu derėjosi su kitomis TCO narėmis dėl Susitarimo pakeitimų;

               (3)derybos dėl Susitarimo pakeitimų buvo baigtos, o tekstas buvo patvirtintas atitinkamai 2020 m. lapkričio mėn. ir 2021 m. birželio mėn. įvykusiose 57-ojoje ir 58-ojoje TCT sesijose;

               (4)dėl visų per derybas sutartų pakeitimų siūlymus TCO nariams turi pateikti TCT remdamasi Susitarimo 44 straipsnyje nustatyta tvarka;

               (5)Tarybos sprendimu (ES) 2021/1851
                  8
                suteikti įgaliojimai Komisijai balsuoti už tai, kad TCO nariams būtų rekomenduota iš dalies pakeisti Susitarimą, dalyvaujant specialiame balsavime, kuris įvyko 2021 m. lapkričio mėn. TCT 59-ojoje sesijoje. TCT Susitarimo pakeitimams vienbalsiai pritarė;

               (6)pagal Susitarimo 44 straipsnio 1 dalį kiekviena TCO narė turi pranešti depozitarui apie pritarimą pakeitimams.

               (7)Susitarimo pakeitimus turėtų patvirtinti Sąjunga,

               PRIĖMĖ ŠĮ SPRENDIMĄ:

               1 straipsnis

               Sąjungos vardu patvirtinami 1992 m. Tarptautinio cukraus susitarimo pakeitimai.

               Pakeitimų tekstas pridedamas prie šio sprendimo.

               2 straipsnis

               Komisija Sąjungos vardu praneša depozitarui apie pakeitimų priėmimą, kaip numatyta Susitarimo 44 straipsnio 1 dalyje, siekdama išreikšti Sąjungos pritarimą laikytis pakeisto Susitarimo.

               3 straipsnis

               Šis sprendimas įsigalioja [   ]
                  9
               .

               Priimta Briuselyje

                     Tarybos vardu

                     Pirmininkas

                        FINANSINĖ TEISĖS AKTO PASIŪLYMO PAŽYMA

                        FinancSt/10/
                           PSH/cl/830164

                        6.22.2022.1

                        DATA 2022.02.01.

                        1.

                        BIUDŽETO IŠLAIDŲ KATEGORIJA:

                        14 20 03 06 – Tarptautinės organizacijos ir susitarimai

                        ASIGNAVIMAI

                        B2022 5 300 000 EUR

                        2.

                        PAVADINIMAS

                        Pasiūlymas dėl Tarybos sprendimo dėl 1992 m. Tarptautinio cukraus susitarimo pakeitimų sudarymo

                        3.

                        TEISINIS PAGRINDAS Sutarties dėl Europos Sąjungos veikimo 207 straipsnio 4 dalis ir 218 straipsnio 6 dalies a punkto v papunktis

                        4.

                        TIKSLAI:

                        Šio Tarybos sprendimo tikslas – patvirtinti pakeitimus ir skirti asmenį (-is), kuris (-ie) pagal Susitarimo 44 straipsnio 1 dalį būtų įgaliotas (-i) Sąjungos vardu paskirtojoje vietoje pateikti pranešimą apie pakeitimų priėmimą.

                        Pakeitimai susiję su administraciniu biudžetu ir valstybių narių įnašais (25 straipsnis); tikslų, tyrimų, vertinimų ir mokslinių tyrimų veiklos išplėtimu sudarant galimybę įtraukti kitus su cukrumi susijusius produktus (1, 32, 33 ir 34 straipsniai), taip pat vykdomojo direktoriaus skyrimo taisyklėmis (23 straipsnis).

                        Visų pirma, 25 straipsnyje siūlomas peržiūrėtas skaičiavimo metodas ir veiksmingesnis koregavimo mechanizmas, siekiant normalizuoti ES tenkančią TCO biudžeto išlaidų ir atsakomybės dalį.

                        5.

                        FINANSINIS POVEIKIS

                        12 MĖN. LAIKOTARPIS

                           (mln. EUR)

                        EINAMIEJI FINANSINIAI METAI

                        2022

                        (mln. EUR)

                        ATEINANTYS FINANSINIAI METAI

                        2023

                        (mln. EUR)

                        5.0

                        IŠLAIDOS:

                        –
                              ES BIUDŽETO
                           (GRĄŽINAMOSIOS IŠMOKOS IR (ARBA) INTERVENCIJOS)

                        –
                              NACIONALINIŲ INSTITUCIJŲ

                        –
                              KITA

                        –

                        –

                        –

                        5.1

                        PAJAMOS:

                        –
                              ES NUOSAVIEJI IŠTEKLIAI (MOKESČIAI IR (ARBA) MUITAI)

                        –
                              NACIONALINĖS

                        2024             (mln. EUR)

                        5.0.1

                        NUMATOMOS IŠLAIDOS

                              –

                        5.1.1

                        NUMATOMOS PAJAMOS

                        5.2

                        APSKAIČIAVIMO METODAS –

                        6.0

                        AR PROJEKTAS GALI BŪTI FINANSUOJAMAS IŠ ASIGNAVIMŲ, ĮTRAUKTŲ Į ATITINKAMĄ EINAMOJO BIUDŽETO SKYRIŲ?

                        TAIP

                        6.1

                        AR PROJEKTAS GALI BŪTI FINANSUOJAMAS PERKELIANT LĖŠAS IŠ VIENO EINAMOJO BIUDŽETO SKYRIAUS Į KITĄ?

                        –

                        6.2

                        AR REIKĖS PAPILDOMO BIUDŽETO?

                        –

                        6.3

                        AR ASIGNAVIMUS REIKĖS ĮTRAUKTI Į BŪSIMUS BIUDŽETUS?

                        TAIP

                        PASTABOS

                        Pasiūlymas gali turėti finansinių pasekmių nuo 2024 m., tačiau šiuo metu jų kiekybiškai įvertinti neįmanoma. Sąjungos finansinio įnašo dalis skirsis priklausomai nuo galutinio balsų, kurie bus skirti ES po susitarimo dėl pakeitimų sudarymo, skaičiaus. Labiausiai tikėtina, kad ES dalis sumažės.

                     (1)
                  1.
                        1992 m. lapkričio 13 d. Tarybos sprendimas dėl 1992 m. Tarptautinio cukraus susitarimo pasirašymo ir sudarymo (92/580/EEB) (OL L 379, 1992 12 23, p. 15).

                     (2)
                  2.
                        2017 m. lapkričio 30 d. Tarybos sprendimas (ES) 2017/2242, kuriuo suteikiami įgaliojimai pradėti derybas dėl 1992 m. Tarptautinio cukraus susitarimo pakeitimų (OL L 322, 2017 12 7, p. 29).

                     (3)
                  3.
                        2019 m. gruodžio 5 d. Tarybos sprendimas (ES) 2019/2136, kuriuo suteikiami įgaliojimai pradėti derybas dėl 1992 m. Tarptautinio cukraus susitarimo pakeitimų (OL L 324, 2019 12 13, p. 3–4).

                     (4)
                  4.
                        Kiekvienos narės finansinis įnašas į TCO metinį biudžetą apskaičiuojamas remiantis balsų skaičiumi, nustatytu pagal 25 straipsnį, ir suma, atitinkančia vieną balsą.

                     (5)

                        1992 m. lapkričio 13 d. Tarybos sprendimas dėl 1992 m. Tarptautinio cukraus susitarimo pasirašymo ir sudarymo (92/580/EEB) (OL L 379, 1992 12 23, p. 15).

                     (6)

                        2017 m. lapkričio 30 d. Tarybos sprendimas (ES) 2017/2242, kuriuo suteikiami įgaliojimai pradėti derybas dėl 1992 m. Tarptautinio cukraus susitarimo pakeitimų (OL L 322, 2017 12 7, p. 29).

                     (7)

                        2019 m. gruodžio 5 d. Tarybos sprendimas (ES) 2019/2136, kuriuo suteikiami įgaliojimai pradėti derybas dėl 1992 m. Tarptautinio cukraus susitarimo pakeitimų (OL L 324, 2019 12 13, p. 3–4).

                     (8)

                        2021 m. spalio 15 d. Tarybos sprendimas (ES) 2021/1851 dėl pozicijos, kurios Europos Sąjungos vardu turi būti laikomasi Tarptautinėje cukraus taryboje, dėl 1992 m. Tarptautinio cukraus susitarimo pakeitimų bei jų įgyvendinimo tvarkaraščio (OL L 374, 2021 10 22, p. 49–51).

                     (9)

                        Protokolo įsigaliojimo datą Europos Sąjungos oficialiajame leidinyje paskelbs Tarybos generalinis sekretoriatas.

    ---documentbreak---

               EUROPOS KOMISIJA
            Briuselis, 2022 03 21
            COM(2022) 117 final

            PRIEDAS
            prie
            Pasiūlymo dėlTARYBOS SPRENDIMO
            dėl 1992 m. Tarptautinio cukraus susitarimo pakeitimų sudarymo

               PRIEDAS

               1992 m. Tarptautinis cukraus susitarimas (toliau – Susitarimas) iš dalies keičiamas taip:

               (1)1 straipsnis pakeičiamas taip:

               „1 straipsnis

               Tikslai

               1992 m. Tarptautinio cukraus susitarimo (toliau – Susitarimas) tikslai, atsižvelgiant į Jungtinių Tautų prekybos ir plėtros konferencijos priimtos 93 (IV) rezoliucijos nuostatas, yra šie:

               (a)užtikrinti glaudesnį tarptautinį bendradarbiavimą pasaulio cukraus ir saldiklių klausimais, taip pat susijusiais klausimais, įskaitant bioenergijos ir etanolio degalų gamybą iš cukrinių augalų;

               (b)suteikti forumą tarpvyriausybinėms konsultacijoms dėl cukraus ir saldiklių rinkų, dėl cukraus pramonės šalutinių produktų rinkų, taip pat dėl etanolio degalų iš cukrinių augalų;

               (c)palengvinti prekybą renkant ir teikiant informaciją apie pasaulinę cukraus rinką ir kitus saldiklius, taip pat bioenergiją ir iš cukrinių augalų pagamintus etanolio degalus;

               (d)skatinti didesnę cukraus ir cukrinių augalų paklausą, ypač ne maisto reikmėms.“;

               (2)23 straipsnio 1 dalis pakeičiama taip:

               „1. Taryba skiria vykdomąjį direktorių atskiru balsavimu ketverių metų laikotarpiui. Taryba jį skiria likus ne mažiau kaip šešiems mėnesiams iki vykdomojo direktoriaus kadencijos pradžios. Taryba gali pakartotinai skirti vykdomąjį direktorių specialiu balsavimu antram ketverių metų laikotarpiui. Vykdomasis direktorius skiriamas ne daugiau kaip dviem kadencijoms. Taryba nustato konkrečias vykdomojo direktoriaus skyrimo sąlygas.“;

               (3)25 straipsnis pakeičiamas taip:

               „25 straipsnis

               Administracinio biudžeto priėmimas ir narių įnašai

                1. Šio straipsnio taikymo tikslais nariai turi 2 000 balsų.

               2. (a)Kiekvienas narys turi tam tikrą balsų skaičių, kuris nustatomas pagal šio straipsnio 3 dalį.

               (b)Vienas narys turi ne mažiau kaip 6 balsus.

               (c)Vienas balsas į dalis nedalijamas. Balsų skaičiavimo proceso metu leidžiama apvalinti ir užtikrinti, kad būtų skirtas visas balsų skaičius.

               3.Balsų skaičius nustatomas kasmet pagal šią procedūrą: kiekvienais metais nuo 2023 m., kai Tarptautinė cukraus organizacija paskelbia leidinį Sugar Year Book, kiekvieno nario balsų skaičius apskaičiuojamas remiantis šiais rodikliais ir jų santykiniu svoriu:

               ·20 proc. balsų, remiantis to nario proporcinga dalimi visame narių eksporte, pridėjus

               ·20 proc. balsų, remiantis to nario proporcinga dalimi visame narių importe, pridėjus

               ·20 proc. balsų, remiantis to nario proporcinga dalimi visoje narių gamyboje, pridėjus

               ·20 proc. balsų, remiantis to nario proporcinga dalimi visame narių vartojime, pridėjus

               ·20 proc. balsų, remiantis to nario proporcinga mokumo dalimi atsižvelgiant į visą narių mokumą. Mokumo veiksnys atitinka naujausius paskelbtus Jungtinių Tautų išlaidų paskirstymo apskaičiavimus.

               Kiekvieno nario balsų skaičius apskaičiuojamas pagal kiekvieną iš pirmiau nurodytų rodiklių, naudojant to rodiklio pastarųjų penkerių metų vidurkį, paskelbtą naujausiame organizacijos leidinyje Sugar Year Book. Vykdomasis direktorius apskaičiuoja kiekvieno nario dalį bendroje visų narių dalyje pagal pirmiau minėtus rodiklius. Visi pirmiau nurodyti duomenys bus išplatinti nariams tuo metu, kai bus atliekami skaičiavimai.

               4.Jei narys (-iai) įstoja jau įsigaliojus Susitarimui, jo / jų balsai nustatomi taikant skaičiavimo koeficientą remiantis šio straipsnio 2 ir 3 dalių nuostatomis. Esamų narių balsai atitinkamai perskaičiuojami taip, kad bendras balsų skaičius liktų toks pat – 2 000.

               5.Nario (-ių) pasitraukimo atveju pasitraukiančio (-ių) nario (-ių) balsai perskirstomi likusiems nariams, remiantis perskaičiuotomis 5 rodiklių dalimis, kad bendras visų narių balsų skaičius liktų toks pat – 2 000.

               6. Pereinamojo laikotarpio tvarka

               (a)Siekiant nustatyti atskaitos tašką koregavimams apskaičiuoti, bus remiamasi narių ir balsų skaičiumi 2022 m.

               (b)Per pirmuosius 5 pereinamojo laikotarpio metus kiekvieno nario balsų skaičius negali būti daugiau kaip 15 % didesnis arba mažesnis, nei sutartas dėl praėjusių metų, o antraisiais 5 pereinamojo laikotarpio metais kiekvieno nario balsų skaičius negali būti daugiau kaip 20 % didesnis arba mažesnis, nei sutarta dėl praėjusių metų. Nariui skirtų balsų skaičius gali būti apvalinamas, išskyrus atvejus, kai apvalinant pagal 2 dalies c punkto nuostatas, dėl suapvalinimo nariui skirtų balsų skaičius viršija sutartą procentinę dalį.

               (c)Nustatant įnašą už vieną balsą, dėl 6 dalies b punkto nuostatos taikymo nepanaudoti balsai kitiems nariams neperskirstomi. Taigi įnašas už vieną balsą bus nustatomas remiantis perskaičiuotu visų balsų skaičiumi, su sąlyga, kad jie neviršys 2 000 balsų.

               (d)Pereinamojo laikotarpio tvarka taikoma 10 metų.

               7. 26 straipsnio 2 dalies nuostatos, susijusios su balsavimo teisių sustabdymu dėl įsipareigojimų nevykdymo, šiam straipsniui netaikomos.

               8. Kiekvienų metų antrąjį pusmetį Taryba priima kitų metų organizacijos administracinį biudžetą ir, atsižvelgdama į šio straipsnio 6 dalies nuostatas, nustato narių įnašą už balsą, reikalingą tam biudžetui įvykdyti.

               9.Kiekvieno nario įnašas į administracinį biudžetą apskaičiuojamas padauginus įnašą už balsą iš balsų, kuriuos jis turi pagal šį straipsnį, skaičiaus taip:

               (a)narių, kurie yra nariai galutinio administracinio biudžeto tvirtinimo momentu, atveju – iš jų turimų balsų skaičiaus; ir

               (b)narių, kurie tampa nariais po administracinio biudžeto patvirtinimo, iš balsų, kuriuos jie gauna tapdami nariais, skaičiaus, pakoreguoto proporcingai atsižvelgiant į likusią į biudžetą ar biudžetus įtrauktą laikotarpio dalį; kitų narių atžvilgiu atlikti įnašų apskaičiavimai nekeičiami.

               10.Taryba specialiu balsavimu gali imtis priemonių, kurias ji laiko tinkamomis, kad sušvelnintų dėl galimai riboto narių skaičiaus atsirandantį poveikį narių įnašams priimant 2024 m. administracinį biudžetą arba dėl bet kokio vėlesnio didelio narių skaičiaus sumažėjimo.“;

               (4)32 straipsnis pakeičiamas taip:

               „32 straipsnis

               Informacija ir tyrimai

               1.Organizacija turi būti statistinės informacijos ir tyrimų apie pasaulinę gamybą, kainas, eksportą ir importą, cukraus produktų vartojimą ir atsargas, taip pat cukraus produktų mokesčius, rinkimo ir skelbimo centras.

               2. Nariai įsipareigoja per darbo tvarkos taisyklėse nustatytą laiką pateikti visus turimus statistinius duomenis ir informaciją, kurie tose taisyklėse gali būti nurodyti kaip būtini, kad organizacija galėtų vykdyti savo funkcijas pagal Susitarimą. Jei tai būtina, organizacija naudoja atitinkamą informaciją, kurią ji gali gauti iš kitų šaltinių. Organizacija neskelbia jokios informacijos, pagal kurią būtų galima nustatyti asmenų ar bendrovių, gaminančių, perdirbančių ar parduodančių cukraus produktus, veiklą.“;

               (5)33 straipsnis pakeičiamas taip:

               „33 straipsnis

               Rinkos vertinimas, vartojimas ir statistika

               1. Taryba įsteigia iš visų narių sudarytą Cukraus produktų rinkos vertinimo, vartojimo ir statistikos komitetą, kuriam pirmininkauja vykdomasis direktorius.

               2. Komitetas nuolat peržiūri klausimus, susijusius su cukraus produktų pasauline ekonomika, ir informuoja narius apie savo svarstymų rezultatus, dėl kurių jis paprastai du kartus per metus rengia posėdžius. Atlikdamas peržiūrą komitetas atsižvelgia į visą svarbią informaciją, kurią organizacija surinko pagal 32 straipsnį.

               3. Komitetas vykdo veiklą šiose srityse:

               (a)cukraus produktų statistikos rengimas ir cukraus produktų gamybos, vartojimo, atsargų, tarptautinės prekybos ir kainų statistinė analizė;

               (b)elgesio rinkoje ir jai įtakos turinčių veiksnių analizė, ypatingą dėmesį skiriant besivystančių šalių dalyvavimui pasaulio prekyboje;

               (c)cukraus produktų paklausos analizė, įskaitant bet kokios formos natūralių ir dirbtinių cukraus produktų pakaitalų naudojimo poveikį pasaulinei prekybai cukraus produktais ir jų vartojimui;

               (d)kiti Tarybos patvirtinti klausimai.

               4. Kiekvienais metais Taryba apsvarsto vykdomojo direktoriaus parengtą būsimos darbo programos projektą su numatomais išteklių poreikiais.“;

               (6)34 straipsnis pakeičiamas taip:

               „34 straipsnis

               Moksliniai tyrimai ir plėtra

               Kad būtų pasiekti 1 straipsnyje nustatyti tikslai, Taryba gali padėti vykdyti cukraus sektoriaus produktų ekonomikos mokslinius tyrimus ir plėtrą, taip pat skleisti šioje srityje surinktą informaciją. Šiuo tikslu Taryba gali bendradarbiauti su tarptautinėmis organizacijomis ir mokslinių tyrimų institucijomis su sąlyga, kad Taryba neprisiims jokių papildomų finansinių įsipareigojimų.“;

               (7)Priedo pavadinimas pakeičiamas taip:

               „Balsų, dėl kurių susitarta 1992 m., perskirstymas“.


               EUROPOS KOMISIJA
            Briuselis, 2022 03 21
            COM(2022) 116 final
            2022/0081(NLE)

            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi rengiantis Nykstančių laukinės faunos ir floros rūšių tarptautinės prekybos konvencijos šalių konferencijos 19-ajam susitikimui (CITES CoP 19)

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su sprendimu, kuriuo nustatoma pozicija, kurios Sąjungos vardu turi būti laikomasi rengiantis 19-ajam Nykstančių laukinės faunos ir floros rūšių tarptautinės prekybos konvencijos šalių konferencijos susitikimui, dėl numatomų Konvencijos priedėlių pakeitimų.

               2.Pasiūlymo aplinkybės

               2.1.Nykstančių laukinės faunos ir floros rūšių tarptautinės prekybos konvencija

               Nykstančių laukinės faunos ir floros rūšių tarptautinės prekybos konvencijos (toliau – Konvencija arba CITES) tikslas – apsaugoti laukinius gyvūnus ir augalus nuo pernelyg didelio naudojimo vykdant tarptautinę prekybą. Konvencija įsigaliojo 1975 m. liepos 1 d.

               Europos Sąjunga ir visos jos valstybės narės yra Konvencijos šalys
                  1
               .

               2.2.Konvencijos šalių konferencija

               Pagal Konvencijos XI straipsnį įsteigta Šalių konferencija (CoP) yra Konvencijos valdymo organas. CoP renkasi kas 2–3 metus, kad apžvelgtų Konvencijos įgyvendinimą. Visų pirma, kalbant apie šio pasiūlymo tikslus, CoP svarsto ir priima pasiūlymus, kuriais iš dalies keičiami Konvencijos I ir II priedėliuose pateikti nykstančių gyvūnų ir augalų rūšių sąrašai.

               2.3.Numatomi Šalių konferencijos sprendimai

               2022 m. lapkričio 14–25 d. savo 19-ajame susitikime (CoP19) Šalių konferencija turi priimti sprendimus dėl pasiūlymų iš dalies pakeisti CITES priedėlius (pasiūlymai dėl įtraukimo į priedėlius). Konkrečių rūšių (jų grupių) įtraukimo į priedėlius tikslas – stebėti ir reguliuoti (II priedėlis) arba apskritai drausti (I priedėlis) komercinę prekybą tų rūšių egzemplioriais.

               Priedėliai yra neatsiejama Konvencijos dalis, todėl jie yra teisiškai privalomi. Remiantis Konvencijos XV straipsnio 1 dalies c punktu, CoP priimti pakeitimai įsigalioja praėjus 90 dienų po CoP uždarymo.

               3.Pozicija, kurios turi būti laikomasi Sąjungos vardu

               Pagal Konvencijos XV straipsnio 1 dalį bet kuri šalis gali siūlyti CoP19 apsvarstyti I arba II priedėlio pakeitimus. Siūlomo pakeitimo tekstas Konvencijos sekretoriatui turi būti pateiktas bent prieš 150 dienų iki susitikimo, t. y. iki 2022 m. birželio 17 d.

               Be to, pagal Konvencijos XVI straipsnį bet kuri šalis gali pateikti sekretoriatui rūšių, kurias ji reguliuoja jos jurisdikcijai priklausančioje teritorijoje, siekdama apriboti jų naudojimą ar visai neleisti jų naudoti, ir kurių prekybos kontrolei būtinas kitų šalių bendradarbiavimas, sąrašą. Tokį prašymą galima pateikti bet kuriuo metu, tačiau CITES šalių konferencijos rezoliucijos Conf. 9.25 (Rev. CoP18) 3 punkte rekomenduojama, kad šalis, ketinanti įtraukti kokią nors rūšį į III priedėlį, praneštų sekretoriatui apie savo ketinimą bent prieš 3 mėnesius iki Šalių konferencijos susitikimo. Taip siekiama užtikrinti, kad jis įsigaliotų tą pačią dieną kaip ir susitikime priimti I ir II priedėlių pakeitimai.

               Jei pasiūlymai dėl įtraukimo į priedėlius bus priimti, jie gali turėti poveikį ES taisyklėms, nes dėl jų reikės iš dalies pakeisti atitinkamus Sąjungos teisės aktus, visų pirma Tarybos reglamento (EB) Nr. 338/97
                  2
                priedą, kuriame turi atsispindėti Konvencijos priedėlių pakeitimai. Taigi bus nustatyti apribojimai, taikomi rūšių, susijusių su tais pakeitimais, įvežimui į ES, išvežimui iš jos ir prekybai joje. Panašią teisinę galią turi ir pagal Konvencijos XVI straipsnį teikiamas prašymas.

               ES valstybių narių ir Komisijos ekspertai svarstė skirtingas taksonomines grupes siekdami nustatyti rūšis, kurioms dėl tarptautinės prekybos gresia pavojus ir todėl jos galėtų atitikti įtraukimo į vieną iš CITES priedėlių kriterijus, kad Sąjunga galėtų pateikti pasiūlymus ir prašymus dėl šių rūšių įtraukimo į sąrašą CoP 19. Atsižvelgiant į tuos svarstymus, siūlomame Tarybos sprendime pateikiama 12 pasiūlymų dėl rūšių įtraukimo į CITES I arba II priedėlius projektų.

               Vieną rūšį (Cuora galbinifrons) siūloma perkelti iš CITES II priedėlio į I priedėlį, atsižvelgiant į CITES gyvūnų komiteto išvadą, kad ši rūšis atitinka įtraukimo į I priedėlį kriterijus
                  3
               , kaip apibrėžta CITES II straipsnio 1 dalyje, t. y. kad rūšiai gresia išnykimas ir prekyba jai daro įtakos.

               Kituose vienuolikoje pasiūlymų siūloma, kad, laikantis Konvencijos II straipsnio 2 dalyje nustatytų kriterijų ir papildomų CoP rezoliucijoje 9.24 (Rev. CoP17) pateiktų rekomendacijų, į CITES II priedėlį būtų įtrauktos naujos atskiros rūšys ar rūšių grupės (pateiktos pagal aukštesnį taksonominį rangą). Kiekvienu atveju šis vertinimas grindžiamas moksline literatūra ir kitais mokslinės informacijos šaltiniais, įskaitant rūšių skirstymą į kategorijas pagal Tarptautinės gamtos apsaugos sąjungos (IUCN) sudarytą Raudonąją nykstančių rūšių knygą, taip pat prekybos duomenimis (jei jų yra), gautais iš CITES prekybos duomenų bazės, ir konkrečių šalių informacija apie rūšių apsaugos būklę ir esamas apsaugos priemones.

               Šie pasiūlymų dėl įtraukimo į priedėlius projektai buvo svarstomi valstybių narių CITES valdymo institucijų ekspertų grupės posėdžiuose ir valstybių narių mokslo institucijų, atsakingų už CITES, atstovų ad hoc susitikime. Pagal CoP rezoliuciją 9.24 (Rev. CoP17) Komisija taip pat konsultavosi su rūšių, kurias ketinama įtraukti į priedėlius, paplitimo valstybėmis. Komisija siekė išsiaiškinti jų nuomonę dėl galimo įtraukimo į priedėlius pagal Konvenciją, paragino jas pasidalyti atitinkama moksline informacija, o tais atvejais, kai paplitimo valstybės pritarė pasiūlymui dėl įtraukimo į priedėlius, paragino jas prisijungti prie ES teikiant pasiūlymą sekretoriatui. 2022 m. pavasarį planuojama surengti specialius susitikimus su ES suinteresuotaisiais subjektais ir trečiųjų šalių atstovais dėl galimų ES pasiūlymų dėl įtraukimo į priedėlius.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  4
               .

               4.1.2.Taikymas aptariamuoju atveju

               Šalių konferencija yra įsteigta susitarimu, būtent CITES.

               CITES I ir II priedėlių pakeitimai, dėl kurių CoP turi priimti sprendimą, yra teisinę galią turintys aktai. Iš dalies pakeisti priedėliai yra neatskiriama Konvencijos dalis, todėl jie bus privalomi pagal tarptautinę teisę.

               Nors su III priedėliu susijusiam pranešimui nebūtinas CoP sprendimas, nuoseklumo sumetimais tikslinga jį įtraukti į šį sprendimą, nes III priedėlio pakeitimai taip pat turi įtakos Tarybos reglamentui (EB) Nr. 338/97.

               Priedėlių pakeitimais Konvencijos institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               Atsižvelgiant į tai, kad numatomu aktu siekiama kelių tikslų arba jį sudaro kelios dalys, kurie (-ios) yra neatsiejamai susiję (-ios) ir nė vienas (-a) iš jų nėra tik papildomas (-a), sprendimo pagal SESV 218 straipsnio 9 dalį materialinis teisinis pagrindas išimties tvarka turės apimti įvairius atitinkamus teisinius pagrindus.

               4.2.2.Taikymas aptariamuoju atveju

               Numatomais CoP sprendimais siekiama aplinkos ir prekybos sričių tikslų ir juos sudaro šių sričių dalys. Šie numatomo akto elementai yra neatsiejamai susiję ir nė vienas iš jų nėra papildomas kito atžvilgiu.

               Todėl siūlomo sprendimo materialinis teisinis pagrindas apima šias nuostatas: 192 straipsnio 1 dalį ir 207 straipsnio 3 dalį bei jo 4 dalies pirmą pastraipą.

               4.3.Išvada

               Siūlomo sprendimo teisinis pagrindas turėtų būti SESV 192 straipsnio 1 dalis ir 207 straipsnis kartu su SESV 218 straipsnio 9 dalimi.

               2022/0081 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi rengiantis Nykstančių laukinės faunos ir floros rūšių tarptautinės prekybos konvencijos šalių konferencijos 19-ajam susitikimui (CITES CoP 19)

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį ir 207 straipsnio 3 dalį bei 4 dalies pirmą pastraipą kartu su jos 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)2015 m. kovo 6 d. Tarybos sprendimu (ES) 2015/451
                  5
                Sąjunga prisijungė prie 1975 m. liepos 1 d. įsigaliojusios Nykstančių laukinės faunos ir floros rūšių tarptautinės prekybos konvencijos (toliau – Konvencija);

               (2)pagal Konvencijos XI straipsnio 3 dalį Šalių konferencija gali, inter alia, priimti sprendimus iš dalies pakeisti Konvencijos I ir II priedėlius;

               (3)be to, pagal Konvencijos XVI straipsnį bet kuri šalis gali pateikti sekretoriatui rūšių, kurias ji reguliuoja jos jurisdikcijai priklausančioje teritorijoje, siekdama apriboti jų naudojimą ar visai neleisti jų naudoti, ir kurių prekybos kontrolei būtinas kitų šalių bendradarbiavimas, sąrašą;

               (4)2022 m. lapkričio 14–25 d. vyksiančiame 19-ajame Konvencijos šalių susitikime bus priimtas sprendimas dėl pasiūlymų iš dalies pakeisti CITES I ir II priedėlius. Šalys turi pateikti tokius pasiūlymus Konvencijos sekretoriatui iki 2022 m. birželio 17 d.;

               (5)pasiūlymus dėl rūšių įtraukimo į III priedėlį, kuriems Šalių konferencijos sprendimas nebūtinas, vis dėlto reikia pateikti bent prieš 3 mėnesius iki vieno iš jos susitikimų;

               (6)tikslinga nustatyti poziciją, kurios Sąjungos vardu turi būti laikomasi dėl Šalių konferencijai pateiksimų pasiūlymų dėl įtraukimo į priedėlius, kadangi tie priedėlių pakeitimai Sąjungai bus privalomi;

               (7)siūloma pozicija, kurios turi būti laikomasi teikiant Šalių konferencijai svarstyti pasiūlymus dėl įtraukimo į priedėlius, yra grindžiama ekspertų atlikta jų pagrįstumo analize, atsižvelgiant į Konvencijoje nustatytus kriterijus ir patikimiausius turimus mokslinius duomenis. Šie duomenys patvirtina šiame sprendime pateiktus pasiūlymus dėl konkrečių rūšių įtraukimo į priedėlius, siekiant užtikrinti, kad prekyba atitinkamų rūšių egzemplioriais nekeltų grėsmės jų išlikimui laukinėje gamtoje,

               PRIĖMĖ ŠĮ SPRENDIMĄ:

               1 straipsnis

               Sąjungos pasiūlymai dėl CITES priedėlių pakeitimų, kurie turi būti pateikti Nykstančių laukinės faunos ir floros rūšių tarptautinės prekybos konvencijos šalių konferencijos 19-ajame susitikime, išdėstyti 1 priede.

               2 straipsnis

               Sąjungos pasiūlymas dėl įtraukimo į CITES III priedėlį, kuris turi būti pateiktas Nykstančių laukinės faunos ir floros rūšių tarptautinės prekybos konvencijos šalių konferencijos 19-ajame susitikime, išdėstytas 2 priede.

               3 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                           2015 m. kovo 6 d. Tarybos sprendimas (ES) 2015/451 dėl Europos Sąjungos prisijungimo prie Nykstančių laukinės faunos ir floros rūšių tarptautinės prekybos konvencijos (CITES) (OL L 75, 2015 3 19, p. 1–3).

                     (2)

                        1996 m. gruodžio 9 d. Tarybos reglamentas (EB) Nr. 338/97 dėl laukinės faunos ir floros rūšių apsaugos kontroliuojant jų prekybą (OL L 61, 1997 3 3, p. 1–134).

                     (3)

                        2015 m. įvykusio 28-ojo Komiteto posėdžio protokolo 20.3.8 punktas, https://cites.org/sites/default/files/eng/com/ac/28/E-AC28-SumRec.pdf.

                     (4)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (5)

                           OL L 75, 2015 3 19, p. 1–3.

    ---documentbreak---

               EUROPOS KOMISIJA
            Briuselis, 2022 03 21
            COM(2022) 116 final

            PRIEDAS
            prie
            pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi rengiantis Nykstančių laukinės faunos ir floros rūšių tarptautinės prekybos konvencijos šalių konferencijos 19-ajam susitikimui (CITES CoP 19)

               1 PRIEDAS

               CITES I ir II priedėlių pakeitimai, kuriuos turi pasiūlyti ES

                        Taksonominė grupė

                        Taksonas (bendrinis pavadinimas)

                        Pasiūlymas

                        Ropliai

                        Physignathus cocincinus
                        (Tajų vandeninis drakonas)

                        Įtraukti į II priedėlį

                        Cuora galbinifrons
                        (Raštuotasis dėžiavėžlis)

                        Perkelti iš II priedėlio į I priedėlį

                        Varliagyviai

                        Laotriton laoensis
                        (Laosinis tritonas)

                        Įtraukti į II priedėlį

                        Komerciniams tikslams taikoma nulinė kvota (šaltinio kodas W)

                        Agalychnis lemur

                        Įtraukti į II priedėlį

                        Komerciniams tikslams taikoma nulinė kvota (šaltinio kodas W)

                        Žuvys

                        Visos į II priedėlį dar neįtrauktos Sphyrnidae spp. (kūjaryklių) rūšys

                        Įtraukti į II priedėlį

                        Bestuburiai

                        Thelenota ananas, T. anax,
                        T. rubralineata
                        (Jūrų agurkai)

                        Įtraukti į II priedėlį

                        Medžiai

                        Khaya spp.
                        (Kajos)
                        Afrikos populiacijos

                        Įtraukti į II priedėlį pateikiant #17 anotaciją

                        Afzelia spp.
                        (Afzelijos)
                        Afrikos populiacijos

                        Įtraukti į II priedėlį pateikiant #17 anotaciją

                        Dipteryx spp.

                        Įtraukti į II priedėlį pateikiant [#17] anotaciją

                        Handroanthus spp.
                        (žieduoniai); Tabebuia spp. ir Roseodendron spp.

                        Įtraukti į II priedėlį pateikiant #17 anotaciją

                        Pterocarpus spp.
                        (Koralmedžiai)
                        Afrikos populiacijos

                        Įtraukti į II priedėlį [pateikiant #17 anotaciją]

                        Kiti augalai

                        Rhodiola spp.

                        Įtraukti į II priedėlį pateikiant #2 anotaciją

    ---documentbreak--- NA ---documentbreak---

               EUROPOS KOMISIJA
            Briuselis, 2022 03 21
            COM(2022) 116 final

            PRIEDAS
            prie
            pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi rengiantis Nykstančių laukinės faunos ir floros rūšių tarptautinės prekybos konvencijos šalių konferencijos 19-ajam susitikimui (CITES CoP 19)

               2 PRIEDAS

               ES pasiūlymas iš dalies pakeisti CITES III priedėlį

               Virginijus SINKEVIČIUS

               Už aplinką, vandenynus ir žuvininkystę atsakingas Komisijos narys

               Briuselis,

               Ref. Ares (2022) numeris

               P. Ivonne Higuero

               Generalinė sekretorė

               Nykstančių laukinės faunos ir floros rūšių tarptautinės prekybos konvencija (CITES)

               Avenue de la Paix 8-14

               1211 Geneva 10

               ŠVEICARIJA

               Gerb. I. Higuero,

               turiu garbę Europos Sąjungos vardu pagal Konvencijos XVI straipsnio 1 dalį pateikti pasiūlymą į CITES III priedėlį įtraukti

               Caribena versicolor rūšį.

               Tai endeminė Martinikos salos (Prancūzija) rūšis. Remiantis XVI straipsnio 4 dalimi, prie šio pasiūlymo pridedama atitinkamo nacionalinės teisės akto, taikomo jos apsaugai, kopija.

               Pagal Rezoliucijos Conf. 9.25 (Rev. CoP18) 3 punktą, šis III priedėlio papildymas turėtų įsigalioti tą pačią dieną kaip ir 19-ajame Konvencijos šalių konferencijos susitikime priimti I ir II priedėlių pakeitimai.

               Pagarbiai

               Virginijus SINKEVIČIUS

               Priedas.
                     2017 m. rugpjūčio 3 d. Prancūzijos nutarimo, kuriuo sudaromas visoje nacionalinėje teritorijoje saugomų Martinikos teritorijoje pasitaikančių voragyvių (Arachnidae) rūšių sąrašas ir jų apsaugos tvarka, kopija


               EUROPOS KOMISIJA
            Briuselis, 2021 05 12
            COM(2021) 237 final
            2021/0121(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Pasaulio prekybos organizacijos generalinėje taryboje, dėl Europos Sąjungos prašymo pratęsti PPO įsipareigojimų atidėjimą, leidžiantį taikyti autonomines prekybos lengvatas Vakarų Balkanų šalims

               AIŠKINAMASIS MEMORANDUMAS

               1.Pasiūlymo dalykas

               Šio pasiūlymo tikslas – nustatyti poziciją, kurios Sąjungos vardu turi būti laikomasi Pasaulio prekybos organizacijos (PPO) generalinėje taryboje, dėl numatomo sprendimo pratęsti PPO įsipareigojimų atidėjimą, leidžiantį Europos Sąjungai taikyti autonomines prekybos lengvatas Vakarų Balkanų šalims, priėmimo.

               2.Pasiūlymo aplinkybės

               2.1.Pasaulio prekybos organizacijos steigimo sutartis

               Pasaulio prekybos organizacijos steigimo sutartis (toliau – PPO steigimo sutartis) įsigaliojo 1995 m. sausio 1 d.

               Europos Sąjunga yra Sutarties šalis.

               2.2.Pasaulio prekybos organizacijos ministrų konferencija ir generalinė taryba

               Vadovaujantis PPO steigimo sutarties IV straipsnio 1 dalimi, Ministrų konferencija turi įgaliojimus priimti sprendimus visais klausimais, kurie numatyti bet kurioje iš daugiašalių prekybos sutarčių.

               Vadovaujantis PPO steigimo sutarties IV straipsnio 2 dalimi, kai nevyksta Ministrų konferencijos susirinkimai, jos funkcijas vykdo Generalinė taryba.

               Vadovaujantis PPO steigimo sutarties IX straipsnio 1 dalimi, PPO sprendimus paprastai priima bendru sutarimu.

               2.3.Numatomas PPO generalinės tarybos aktas

               Vadovaujantis PPO steigimo sutarties IX straipsnio 3 dalimi, išskirtinėmis aplinkybėmis narei nustatytas įsipareigojimas gali būti atidėtas.

               ES prašymu PPO generalinė taryba gali priimti sprendimą pratęsti galiojantį PPO įsipareigojimų atidėjimą, leidžiantį ES taikyti autonomines prekybos lengvatas Vakarų Balkanų šalims (toliau – numatomas aktas).

               Galiojantis įsipareigojimų atidėjimas nustos galioti 2021 m. gruodžio 31 d. Todėl numatomo akto tikslas yra įsipareigojimų atidėjimą pratęsti iki 2026 m. gruodžio 31 d.

               Numatomas aktas taps privalomas PPO narėms pagal PPO steigimo sutarties IX straipsnio 3 dalį ir II straipsnio 2 dalį, kurioje nustatyta: „Sutartys ir su jomis susiję dokumentai, įtraukti į 1, 2 ir 3 priedus <...> yra šios Sutarties sudėtinė dalis, privaloma visoms valstybėms narėms.“

               3.Pozicija, kurios turi būti laikomasi Sąjungos vardu

               2020 m. gruodžio 16 d. Europos Parlamentas ir Taryba priėmė Reglamentą (ES) 2020/2172, kuriuo autonominių prekybos lengvatų taikymo Vakarų Balkanų (Albanijos, Bosnijos ir Hercegovinos, Kosovo
                  1*, Juodkalnijos, Šiaurės Makedonijos ir Serbijos) kilmės produktams laikotarpis pratęstas iki 2025 m. gruodžio 31 d.
                  2
                Prekybos lengvatos pirmą kartą nustatytos Tarybos reglamentu (EB) Nr. 2007/2000
                  3
                (su pakeitimais) ir vėliau jų taikymas kelis kartus pratęstas.

               Jei ES įsipareigojimai, kuriuos ji turi pagal Bendrojo susitarimo dėl muitų tarifų ir prekybos (GATT 1994) I straipsnio 1 dalį ir GATT 1994 XIII straipsnį, nebus atidėti tiek, kiek būtina, autonominių prekybos lengvatų režimas turės būti taikomas visoms kitoms PPO narėms.

               Todėl ES turi pateikti prašymą pagal PPO steigimo sutarties IX straipsnio 3 dalį papildomam penkerių metų laikotarpiui iki 2026 m. gruodžio 31 d. pratęsti PPO įsipareigojimų atidėjimą, susijusį su ES Vakarų Balkanų šalims taikomomis autonominėmis prekybos lengvatomis. ES turėtų ne tik pateikti šį prašymą, bet ir pritarti tam, kad šis prašymas būtų priimtas PPO generalinėje taryboje.

               Tai būtų ketvirtas įsipareigojimų atidėjimo pratęsimas: pirmą kartą įsipareigojimų atidėjimą leista taikyti 2000 m. gruodžio 8 d. iki 2006 m. gruodžio 31 d.
                  4
               , paskutinį – 2016 m. gruodžio 7 d.
                  5
                Įsipareigojimai atidėti ir vėliau jų atidėjimas kelis kartus pratęstas dėl regiono nuolatinės sunkios ekonominės padėties, be to, lengvatinis režimas, kurį Sąjunga taiko šių šalių reikalavimus atitinkantiems produktams, yra skirtas skatinti ekonomikos vystymąsi laikantis GATT 1994 tikslų.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas.

               4.1.2.Taikymas aptariamuoju atveju

               PPO generalinė taryba yra įsteigta susitarimu, būtent PPO steigimo sutartimi.

               Aktas, kurį turės priimti Generalinė taryba, yra teisinę galią turintis aktas. Numatomas aktas bus privalomas pagal tarptautinę teisę, vadovaujantis PPO steigimo sutarties II straipsnio 2 dalimi ir IX straipsnio 3 dalimi.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su bendra prekybos politika.

               Todėl siūlomo sprendimo materialinis teisinis pagrindas yra 207 straipsnio 4 dalies pirma pastraipa.

               4.3.Išvada

               Siūlomo sprendimo teisinis pagrindas turėtų būti SESV 207 straipsnio 4 dalies pirma pastraipa kartu su 218 straipsnio 9 dalimi.

               2021/0121 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Pasaulio prekybos organizacijos generalinėje taryboje, dėl Europos Sąjungos prašymo pratęsti PPO įsipareigojimų atidėjimą, leidžiantį taikyti autonomines prekybos lengvatas Vakarų Balkanų šalims

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Pasaulio prekybos organizacijos steigimo sutartis (toliau – PPO steigimo sutartis) buvo Sąjungos sudaryta Tarybos sprendimu 94/800/EB
                  6
                ir įsigaliojo 1995 m. sausio 1 d.;

               (2)vadovaujantis PPO steigimo sutarties II straipsnio 2 dalimi, sutartys ir su jomis susiję dokumentai, įtraukti į 1, 2 ir 3 priedus (toliau – daugiašalės prekybos sutartys), įskaitant 1994 m. Bendrąjį susitarimą dėl muitų tarifų ir prekybos (GATT 1994), yra šios Sutarties sudėtinė dalis, privaloma visoms valstybėms narėms;

               (3)vadovaujantis PPO steigimo sutarties IV straipsnio 1 dalimi, Ministrų konferencija gali priimti sprendimus visais klausimais, kurie numatyti bet kurioje iš daugiašalių prekybos sutarčių. Ministrų konferenciją sudaro visų narių atstovai ir ji renkasi bent kartą per dvejus metus. Vadovaujantis PPO steigimo sutarties IV straipsnio 2 dalimi, kai nevyksta Ministrų konferencijos susirinkimai, jos funkcijas vykdo Generalinė taryba. Vadovaujantis PPO steigimo sutarties IX straipsnio 1 dalimi, PPO sprendimus paprastai priima bendru sutarimu;

               (4)vadovaujantis PPO steigimo sutarties IX straipsnio 3 dalimi, išskirtinėmis aplinkybėmis Ministrų konferencija gali nuspręsti atidėti įsipareigojimą, narei nustatytą PPO steigimo sutartyje ar bet kurioje daugiašalėje prekybos sutartyje;

               (5)Sąjungos įpareigojimai pagal GATT 1994 I straipsnio 1 dalį pirmą kartą atidėti 2000 m. gruodžio 8 d. iki 2006 m. gruodžio 31 d.
                  7
                ir paskutinį kartą šis įpareigojimų atidėjimas pratęstas 2016 m. gruodžio 7 d. iki 2021 m. gruodžio 31 d. tiek, kiek būtina, kad Sąjunga galėtų taikyti lengvatinį režimą Vakarų Balkanų šalių kilmės reikalavimus atitinkantiems produktams;

               (6)2020 m. gruodžio 16 d. Europos Parlamentas ir Taryba priėmė Reglamentą (ES) 2020/2172 ir dar kartą, iki 2025 m. gruodžio 31 d., pratęsė autonominių prekybos lengvatų taikymo Vakarų Balkanų šalims (Albanijai, Bosnijai ir Hercegovinai, Kosovui
                  8
               , Juodkalnijai, Šiaurės Makedonijai ir Serbijai) laikotarpį
                  9
               ;

               (7)be PPO įsipareigojimų atidėjimo autonominės prekybos lengvatos, Sąjungos iki 2025 m. gruodžio 31 d. taikomos Vakarų Balkanų šalims, turės būti taikomos ir visoms kitoms PPO narėms;

               (8)prašymas pratęsti PPO įsipareigojimų atidėjimą, leidžiantį Vakarų Balkanų šalims taikyti autonomines prekybos lengvatas, yra pagrįstas atsižvelgiant į regiono nuolatinę sunkią ekonominę padėtį ir į tai, kad lengvatinis režimas, kurį Sąjunga taiko šių šalių reikalavimus atitinkantiems produktams, yra skirtas skatinti ekonomikos vystymąsi laikantis GATT 1994 tikslų, o ne kurti kliūtis kitų PPO narių prekybai. Todėl išskirtinės aplinkybės, pateisinančios įsipareigojimų pagal GATT 1994 I straipsnio 1 dalį ir XIII straipsnį atidėjimo pratęsimą, neišnyko;

               (9)tikslinga nustatyti poziciją, kurios Sąjungos vardu turi būti laikomasi PPO generalinėje taryboje, nes PPO įsipareigojimų atidėjimo, susijusio su Sąjungos Vakarų Balkanų šalims taikomomis autonominėmis prekybos lengvatomis, pratęsimas bus privalomas PPO narėms,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi Pasaulio prekybos organizacijos (PPO) generalinėje taryboje, yra prašyti iki 2026 m. gruodžio 31 d. pratęsti galiojantį PPO įsipareigojimų atidėjimą, susijusį su Sąjungos Vakarų Balkanų šalims taikomomis autonominėmis prekybos lengvatomis, ir pritarti tam, kad šis prašymas būtų priimtas.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)
                  *
                        Šis pavadinimas nekeičia pozicijų dėl statuso ir atitinka JT ST rezoliuciją 1244/1999 bei Tarptautinio Teisingumo Teismo nuomonę dėl Kosovo nepriklausomybės deklaracijos.

                     (2)

                        2020 m. gruodžio 16 d. Europos Parlamento ir Tarybos reglamentas (ES) 2020/2172, kuriuo iš dalies keičiamas Tarybos reglamentas (EB) Nr. 1215/2009, nustatantis išskirtines prekybos priemones, skirtas Europos Sąjungos stabilizavimo ir asocijavimo procese dalyvaujančioms arba su juo susijusioms šalims ir teritorijoms (OL L 432, 2020 12 21, p. 7).

                     (3)

                        OL L 240, 2000 9 23, p. 1. Reglamentas su paskutiniais pakeitimais, padarytais Reglamentu (EB) Nr. 530/2007 (OL L 125, 2007 5 15, p. 1), kodifikuotu 2009 m. lapkričio 30 d. Tarybos reglamentu (EB) Nr. 1215/2009 (OL L 328, 2009 12 15, p. 1).

                     (4)

                        WT/L/380.

                     (5)

                        G/C/W/731.

                     (6)

                        1994 m. gruodžio 22 d. Tarybos sprendimas 94/800/EB dėl daugiašalių derybų Urugvajaus raunde (1986–1994) priimtų susitarimų patvirtinimo Europos bendrijos vardu jos kompetencijai priklausančių klausimų atžvilgiu (OL L 336, 1994 12 23, p. 1).

                     (7)

                        WT/L/380.

                     (8)
                  *
                        Šis pavadinimas nekeičia pozicijų dėl statuso ir atitinka JT ST rezoliuciją 1244/1999 bei Tarptautinio Teisingumo Teismo nuomonę dėl Kosovo nepriklausomybės deklaracijos.

                     (9)

                        2020 m. gruodžio 16 d. Europos Parlamento ir Tarybos reglamentas (ES) 2020/2172, kuriuo iš dalies keičiamas Tarybos reglamentas (EB) Nr. 1215/2009, nustatantis išskirtines prekybos priemones, skirtas Europos Sąjungos stabilizavimo ir asocijavimo procese dalyvaujančioms arba su juo susijusioms šalims ir teritorijoms (OL L 432, 2020 12 21, p. 7).